All Blacks wil teen die Poemas hol | Maroela Media
All Blacks wil teen die Poemas hol
Nou sal ons sien hoeveel die Argentynse Poemas agteruit geboer het, en of die Bokke op die regte pad is.
Nadat die Bokke hulle in die eerste twee toetse in die Rugbykampioenskap maklik met 37-15 en 41-23 verslaan het en hul leemtes blootgelê het, kom die poemas Saterdag in New Plymouth teen die All Blacks te staan.
Die All Black-afrigter, Steve Hansen, en sy mede-keurders het van die Kiwi’s se sleutelspelers ŉ ruskans gegee. Dit wemel van die Hurricanes en opwindende spelers is gekies wat net een pad ken: doellyn toe.
Dink net daaraan, twee van die wêreld se mees talentvolle spelers, Damian McKenzie (heelagter) en Nehe Milner-Skudder (vleuel) speel die eerste keer saam in ŉ opdrafspan. Sonny Bill Williams en Anton Lienert-Brown word as senterpaar getoets en die skrumskakel TJ Perenara span saam met sy Hurricanes-spanmaat, die losskakel Beauden Barrett. Perenara vervang Aaron Smith, wat nie eens op die bank is nie.
Voorlangs kry die Tongaanse en Hurricanes-flank Vaea Fifita die eerste keer kans in die opdrafspan. Die geharde Luke Romano speel in die plek van Sam Whitelock, wat ook nie op die bank is nie.
Dis duidelik dat Hansen-hulle ŉ paar spelers laat rus voordat die All Blacks die Bokke aanstaande Saterdag in Albany pak.
Gaan Allister Coetzee dieselfde waagmoed hê wanneer hy sy span kies wat Saterdag in Perth teen die Wallabies speel?
Die All Blacks-span –
Damian McKenzie, Israel Dagg, Anton Lienert-Brown, Sonny Bill Williams, Nehe Milner-Skudder, Beauden Barrett, TJ Perenara, Kieran Read (kaptein), Ardie Savea, Vaea Fifita, Brodie Retallick, Luke Romano, Nepo Laulala, Dane Coles, Joe Moody. Bank: Codie Taylor, Wyatt Crockett, Ofa Tu’ungafasi, Scott Barrett, Sam Cane, Tawera Kerr-Barlow, Lima Sopoaga, Ngani Laumape.
Raiders glo Goue Beker is binne sy bereik
Sê nou maar Fitzpatrick het vir Le Roux aan die oor gebyt?